Gerningsmand fanget på overvågningsvideo - affyrede skud ned i kælderklub med pistol

Det kunne været grueligt galt, da en indtil videre ukendt gerningsmand onsdag affyrede skud ned i et kælderlokale, der huser en indvandrerklub i Københavns Nordvestkvarter.

Skuddene blev affyret ned gennem to matterede ruder, hvor det var umuligt at se, om der eventuelt stod nogle personer i skudretningen.

- Der stod fem-seks-syv stykker og spillede billard, fortæller en repræsentant for klubben, da Ekstra Bladet tidligt torsdag eftermiddag besøgte det store kælderlokale.

Han skyder på, at der var 60-70 personer forsamlet i rummet - blandt andet for at se fodbold - da skuddene omkring kl. 19.20 gik gennem vinduet.

Foreløbigt kender de ikke selv den direkte årsag til, at der blev skudt:

- Men vi har hørt, at nogen har skændtes med andre på facebook om blandt andet IS, fortæller repræsentanten, der ikke ønsker sit navn frem.

Her gik to af skuddene igennem de matterede ruder ned til klubben, der ligger i kælderen.

Han fortæller, at der i forbindelse med skænderiet blev der sagt, at man godt vidste, hvor de skulle finde Shia-muslimerme henne.

- Vi tror, at det måske er det, der er grunden til, at der blev skudt, fortæller han.

Politiet: 5-10 skud affyret mod vandpibe-cafe

Klubben ligger i kælderen til en tre-etagers tidligere erhversbygning af ældre dato ud til Vibevej.

Indgangen til klubben ligger i gården bag huset.

Nærmeste nabo er Shia-muslimernes nye Imam Ali Moske.

- Der kommer mange Shia hernede. Men der kommer altså også en del sunnier hernede, fortæller repræsentanten.

Gården er video-overvåget, og både gerningsmanden og skyderiet er fanget på overvågningen.

I forbindelse med besøget i den store kælderklub har Ekstra Bladet set de pågældende overvågningsbilleder.

Her kan man se, hvordan gerningsmanden, der er iklædt en hvid jakke med hætten trukket godt op over hovedet kommer gående med en karakteristisk gang.

En anden vinkel viser manden igen. Denne gang har han pistolen i hånden, og ser man, hvordan, han affyrer skuddene ned i kælderen.

Hos politiet vil foreløbigt ikke kommentere oplysningerne:

- Det er endnu for tidligt at lægge sig fast på et motiv. Vi efterforsker bredt i sagen, siger Carsten Ahrends, efterforskningsleder, afdelingen for personfarlig kriminalitet, Københavns Politi.

Foreløbigt vurderer man hos politiet, at sagen ikke har direkte forbindelse til den bandekonflikt, der også raser i kvarteret.

Vurderingen bygges på, at vandpibeklubben i kælderen ikke er kendt som tilholdssted for bandefigurer.

Desuden tyder fremgångsmåden, hvor der skydes tilfældigt ned gennem matteret glas på, at der ikke var tale om skud rettet mod specifikke personer.